## Gó szótár

A gó sajátos szakkifejezéseinek egy kis gyűjteménye olvasható a következőkben. A góról írt szakkönyvekben ezeknek - a túlnyomórészt japán kifejezéseknek - rendszeres a használata, ezért a könnyebb megértés érdekében célszerű elsajátítani a leglényegesebbeket. Egymás közötti megbeszéléseknél is hasznos segítséget ad, hiszen egy adott helyzet, állás könnyebben megérthető a góhoz kapcsolódó, tömör szakkifejezések használatával, mint az eset hosszadalmas körülírásával. A szótár MS Word 2.0-ás változata letölthető.

Akit az egyes kifejezések japán kiejtése is érdekel, azoknak a hangos gószótár a megoldás, ha pedig az gó terminológia kandzsik formájában is fontos, a http://www.students.tut.fi/~ttgok/go-kanji.html címen található a segítség.

aji
Az állásban lévő lehetőség. Az 1. ábra egy jól ismert josekit mutat. A fekete 1-nek - jóllehet el van fogva - még van ajija. Fekete "a" lépése atari, ami miatt fehér kénytelen "b"-t lépni, majd fekete "c" elvágja fehér 16-ot.

aji-keshi
Egy lépés aji-keshi, ha tönkreteszi vele a játékos a saját ajiját. A 2. ábrán a fekete 1 aji-keshi lépés, mivel fehér 2 után már nincs meg feketének az a ponton való vágás lehetősége. Fehér b-vel válaszolhat rá.

1. ábra | 2. ábra | 3. ábra

aji ga warui
(rossz aji) Egy állás aji ga warui, ha az ellenfélnek jelent ajit.

aki-san-kaku
Üres háromszög, mint például a 3. ábrán a négyszöggel jelölt fekete kövek, amelyeknél az "a" pont üres. Az esetek többségében rossz alakzat, mivel az üres ponttal átlós kő felesleges.

atari
Ütésfenyegetés. Lépés, amely az ellenfél kövének, vagy csoportjának az utolsó előtti életét veszi el, így az érintett
alakzat közvetlen ütésveszélybe kerül.

ate Atari.

atekomi
Elvágásfenyegetés. A 4. ábrán fekete 1 atekomi, amely a négyszöggel jelzett két fehér követ fenyegeti elvágással.

atsumi
Erő, hatás. Atsumi a kövek alkotta szilárd alakzat, amely a centrumban, vagy a tábla széle mentén fejti ki hatását.
(pl. az 1. ábra fehér vagy a 3. ábra fekete kövei)

baduk
A gó koreai elnevezése. A világon sok helyen ezen a néven ismerik a játékot

bambusz kötés
(take-fu) Az 5. ábrán a négyzettel jelölt fekete kövek bambusz-kötésben vannak.
Ez az "a" és "b" pontok miai volta miatt elvághatatlan.

4. ábra | 5. ábra

bane Lásd: Hane.

basami Lásd: Hasami

biraki Lásd: Hiraki

boshi
Sapka. A 6. ábra fehér 1-es lépése boshi.

6. ábra

chuban
Középjáték. A parti megnyitás és végjáték közötti része.

cuke Tsuke

CuSS pont
Az egyes fordulók utáni elsődleges pontszámok összege. Ez ugyanannyi győzelem esetén honorálja azokat,
akik később szenvedtek vereséget, mert ez vélhetően azt jelenti, hogy erősebb játékosokkal játszottak.
(Lásd még: SDOS, SOS, SOSOS, és Holtversenyek feloldása)

dame

1. Semleges pont. A fekete és fehér állás közötti olyan pont, amelynek elfoglalása egyik félnek
   sem jelentene előnyt.
2. Élet. Egy kő vagy egy csoport kő melletti üres metszéspont.

dame-zumari
Élethiány. Egy állás amelyben egy játékos nem tud meglépni egy lépést, mivel ehhez kevés élete van.
A 7. ábrán fekete nem léphet a-ra - amely egyébként egyetlen módja lenne a két szem létrehozásának
- dame-zumari miatt.

dan
Az erősebb (mester szintű) játékosok minősítési szintjének a neve

dango
Egy rakás kő egymás hegyén-hátán. Nagyon hatástalan alakzat. A 8. ábrán a négyszöggel jelölt fehér kövek.

degiri
Támad és vág

7. ábra | 8. ábra | 9. ábra

furikawari
Területcsere. Példa rá a 9. ábra, ahol fehér biztosítja az egyik szélt, miközben a másik szélen a négyszöggel jelzett
követ feladja.

fuseki
A játék nyitó része, ami addig tart, amíg a harcok elkezdődnek. Ez általában az első 20-30 lépés.
Természetesen igen sok féle nyitást lehet alkalmazni.

gakari
Kakari.

geta
Ütéslépésfajta. Tesuji, amely az ellenfél köveit a menekülés fő irányának az elfoglalásával fogja el.
Gyakran alkalmazzák shicho (létra) helyett, vagy shichoval kombinálva. A 10. ábrán fekete 1 geta.

go
A játék neve a világban, ami a japánban használatos igo egyszerűsítésével jött létre.

gó
A világon különböző tájain go, baduk, illetve veicsi néven ismert játék neve a magyar helyesírási szabályok szerint.

gote
A sente ellentéte. Lépés, amivel elveszítjük a kezdeményezést. Utoljára lépni egy helyi csetepatéban.

hamete
Trükklépés.

hane
Átlós lépés az ellenfél kövét közrefogva. A 11. ábrán mindkét fehér lépés hane.

10. ábra | 11. ábra | 12. ábra

hasami
Csípő, szorító, préselő játékmód. Olló lépés. A 12. ábra tartalmazza az összes hasami joseki változatot
az adott állásban. A felső betűk fehér, az alsók fekete olló-lépéseit mutatják.

> a - ikken basami | egy pontos ollótámadás
> b - ikken takabasami | egy pontos magas ollótámadás
> c - niken basami | két pontos ollótámadás
> d - niken takabasami | két pontos magas ollótámadás
> e - sangen basami | három pontos ollótámadás
> f - szintén joseki lépés, de nagyon ritka
> g - ez nem hasami, mivel megengedi fehér terjeszkedését c-re, ami elegendő bázist ad két szem elkészítéséhez.

hiraki
Szél mentén való ugrás, terjeszkedés.

> a - ikken-biraki | egy pontos ugrás
> b - niken-biraki | két pontos ugrás
> c - sangen-biraki | három pontos ugrás

Honinbo
Az egyik legrangosabb japán góverseny. A Honinbo cím védője felveszi a Honinbo előnevet. Eredetileg a négy iskola egyikének - és egyben vezetőjének - a neve.

horikomi
Belépés. Az ellenfél szemeit, illetve életeit csökkentő áldozat.
A 13. ábrán fehér 1 horikomi tesuji, amelynek segítségével sikerül megélnie.

hoshi
A gó tábla 9 megjelölt pontjának a neve.

Ing Chang-Ki
Taiwani milliomos, a gó és a számítógépes gó nagy szponzora, mecénása. Meghalt 1997. augusztus 27-én.
Az Ing kupa névadója, a róla elnevezett, Ing szabályok megalkotója.

igo
A gó japánban használatos neve.

jigo
Döntetlen

joseki
Konvencionális lépéssor a sarokban, amely az általánosan elfogadott vélemény szerint mindkét játékosnak helyileg kielégítő állást eredményez. Több ezer joseki ismeretes.

13. ábra | 14. ábra | 15. ábra

kakari
A sarokban álló magányos követ támadó lépés neve.
A 14. ábrán látható a négy használatos kakari a 3-4 ponton álló kő ellen.

> a - keima kakari | kis lóugrás támadás
> b - ikken taka-gakari | egy pontos magas támadás
> c - ogeima kakari | nagy lóugrás támadás
> d - niken taka-gakari | két pontos magas támadás

kake
Leszorító támadó lépés, amely az ellenfél kövét átlósan támadja.
A 15. ábra fehér 1-es lépése a klasszikus példa kakera.

kaketsugi
Átlós összekötés. A 16. ábra fehér 1-es lépése kaketsugi, amely mindkét a ponton lévő gyenge metszéspontot
megvédi, de lehetőséget ad feketének a b pontokon kikashit lépni.

katachi
Jó alakzat, illetve a jó alakzatot létrehozó lépés neve.

katatsugi
Szilárd kötés. A 17. ábrán látható jól ismert josekiben fehér 1 katatsugi.

keima
Lóugrás.

kikashi
Kényszerítő lépés. Általában csak egyetlen módon szabad válaszolni rá.

kiri
Vágás. Pl. a 18. ábrán fekete 1.

16. ábra | 17. ábra | 18. ábra

ko
Oda-vissza ütögetéssel két lépésenként ismétlődő állás. Lásd a játékszabályoknál.

kogeima Keima.

kolbász
Szem nélküli, kígyószerű alakzat.

komi
Fekete fizetsége fehérnek a kezdés jogáért. Általában 5 vagy 5,5, esetleg 6 pont, attól függően, hogy a döntetlen
(jigo) kívánatos-e vagy sem.

komoku (eredeti jelentése kis pont) A 3-4 pont neve a sarokban. A sarokban lévő további fontos pontok nevei:

1. komoku
2. moku-hazushi
3. hoshi
4. takamoku
5. san-san

kori-katachi
Túlkoncentrált alakzat. Szükségtelenül erős, nem optimálisan elrendezett kövekből álló csoport.

kosumi
Átlós lépés saját kövünktől. Fekete 1 a 20. ábrán kosumi.

Kötés. Pl. Kaketsugi, katatsugi, keima tsugi....

Kyu
A gyengébb (tanuló fokozatú) játékosok minősítési fokozatának (szintjének) a neve. A kezdő játékosok
a 30 kyu-s szintről fejlődhetnek az 1 kyu-s szintig, mielőtt a danos (mester) szintre lépés esélye megnyílna előttük.

Létra lásd:shicho.
Az ellenfél kergetése átlósan, jobb és baloldali atarikkal, mint pl. a 29. ábrán.

majom ugrás
Ogeima lépés az első vonalra a második vonalról. Általánosan használt végjáték tesuji.
A 21. ábrán fekete 1 majom ugrás. Nem lehet elvágni.

19. ábra | 20. ábra | 21. ábra

mane go
Utánzó gó. A fusekinek olyan típusa, amikor valaki az ellenfél lépéseit másolja le a tábla közepére vonatkozó szimmetriával. A gyakorlat szerint veszélyes dolog sokáig folytatni.

me
Szem. Kettő belőle biztosítja a leüthetetlenséget.

me-ari me-nashi
Egy egyszemű és egy szem nélküli alakzat semeai harca. A szem birtoklása gyakran előny a harc megvívásánál.

Meijin
A legrangosabb japán góverseny elnevezése. A verseny győztese a MeijLin név viselésére jogosult egy évig,
a következő versenyig.

miai
Két pont logikai szimmetriája. Akármelyiket is foglalja el az egyik játékos, ellenfele egyaránt jó álláshoz jut a
másik pont elfoglalásával. A 22. ábrán a fehér csoport biztonságának kulcsa az a és b miai pontok.

MMS pont
Az elsődleges meghatározó pontszámok összege. Csak MacMahon versenyek esetén, hiszen a másik kettőnél a pontszám (győzelmek száma) az elsődlegesen meghatározó.
(Lásd még: SLDOS, SOS, SOSOS, CuSS, és Holtversenyek feloldása)

moku
Szem vagy pont.

moku-hazushi
A 3-5 pont neve. A 19. ábrán a b.

moyo
Nagy perspektivikus terület. Még támadható.

nakade
Eredeti jelentése: középre tevés. Belépés az ellenfél területére abból a célból, hogy csak egy szeme maradjon.
A 23. ábra fehér 1-es lépése nakade (san-moku nakade, azaz három pontú nakade).

Nihon Ki-in
1924-ben egy ismert pénzember és amatőr gójátékos Okura báró támogatásával segített megalapítani a Nihon
Ki-in-t (Japán Go Szövetség). A többi csoport lassú elhalásával a Nihon Ki-in ma a vezető gó szervezet a világon.
Japánban egyetlen riválisa a Kansai Ki-in (Nyugati Go Szövetség) melyet 1950-ben Hashimoto Utaro, az akkori Honinbo alapított, a szerinte diktatórikus Nihon Ki-in igazgatók elleni tiltakozásképpen.

ni-dan bane
Két egymást követő hane lépés. A 24. ábrán fekete 1 és 3 az ilyen állásban szokásos ni-dan bane tesuji.

22. ábra | 23. ábra | 24. ábra

nozoki
Kukucskáló elvágás fenyegetés. A 25. ábrán fehér 1-es nozoki az a ponton kukucskál.

ogeima
Nagy lóugrás. A 26. ábrán a két fekete kő ogeimában van.

Olló. Lásd hasami

ponnuki
Az ellenfél egy kövét elfogó, négy kőből álló alakzat, lásd a 27. ábrát. A japánok nagy becsben tartják, véleményük szerint egy ponnuki 30 pontot ér a korai középjátékban.

25. ábra | 26. ábra | 27. ábra

sabaki
Lépéssor, amely könnyű, szellős alakzatot hoz létre. A sabaki alakzattal kapcsolatos a következő gó közmondás.
"Játssz szellősen, ahol az ellenfél erős!" A 28. ábrán fehér sabakit épít ki 7-el. Terve fekete a-ra b... ami után szilárd
fallal, vagyis atsumival és sentével rendelkezik csekély áldozat árán.

san-moku nakade
három pontú nakade

san-san
A 3-3 pont neve. A 19. ábrán az e.

sapka Lásd boshi

seki
Olyan helyi állás, amelyben a semeait elveszti azt, aki hamarabb lép.

semeai
Harc két olyan bekerített csoport között, amelyek a két szemüket csak az ellenfél leütésével csinálhatják meg.

sente
Lehetőség a következő lépés szabad megválasztására, azaz nincs halaszthatatlanul fontos lépés a táblán.
Sente egy lépés, ha az ellenfél kénytelen arra közvetlenül válaszolni. A gote ellentéte.

shicho
Létra. Az ellenfél kergetése átlósan, jobb és baloldali atarikkal, mint pl. a 29. ábrán.

shicho-atari
Létratörő lépés. A 29. ábrán az a ponton egy fehér kő shicho-atari lenne, amely megakadályozná feketét abban,
hogy elfogja fehéret.

28. ábra | 29. ábra | 30. ábra

shimari
Két azonos színű kőből álló alakzat a sarokban. A 30. ábrán a megjelölt pontokon hozhat létre fekete shimarit.

> a - keima shimari | kis lóugrás shimari
> b - ikken shimari | egy pontos shimari
> c - ogeima shimari | nagy lóugrás shimari
> d - niken shimari | két pontos shimari (nagyon ritka)

shodan
1 dan, a legalacsonyabb dan szint.

snap back
Speciális dame-zumarira építő áldozat. A 31. ábrán fekete az 1-es áldozat után 3-al visszalép 1 helyére és
leütheti a három fehér követ.

SDOS pont
A legyőzött ellenfelek pontszámainak összege. (Lásd még: SOS, SOSOS, CuLSS, és Holtversenyek feloldása)

SOS pont
Az ellenfelek elsődleges meghatározó pontszámának összege, mely tükrözi, hogy milyen erős mezőnyben érte el valaki ugyanazt a pontszámot. (Lásd még: SDOS, SOSOS, CuSS, és Holtversenyek feloldása)

SOSOS pont
Az ellenfelek SOS pontjainak összege, mely azt értékeli, hogy az ellenfelek milyen erős ellenfelekkel szemben érték el pontszámukat. (Lásd még: SDOS, SOS, CuSS, és Holtversenyek feloldása)

taka
magas

takamoku
A 4-5 pont neve. A 19. ábrán a d.

take-fu Lásd: bambusz

tenuki
Máshová lépés. Ha valaki nem az ellenfele lépésére válaszol közvetlenül, azt hívjuk tenukinak.

tesuji
Briliáns lépés, amely a helyi állásból a lehető legtöbbet hozza ki. (A helyileg legjobb lépés)

tewari
Az elemzésnek az a fajtája, amikor egy régebbi lépés minőségét úgy próbálják megállapítani, hogy a jelenlegi állásból elveszik azt az ellenfél válaszlépésével együtt, és az így kapott állást összehasonlítják az eredeti állással.

tobi
Ugrás a centrum felé.
ikken-tobi: egy pontos ugrás
niken-tobi: két pontos ugrás

tsugi
Kötés. Pl. Kaketsugi, katatsugi, keima tsugi....

31. ábra | 32. ábra | 33. ábra

tsuke
Az ellenfél köve mellé lépés. Pl. a 32. ábrán fehér 1.

uchikomi
Támadás az ellenfél bázisának közepébe. Fekete 1 a 33. ábrán uchikomi fehér sangen-birakijába.
Uchikomi esetén nincs hely a szél mentén terjeszkedésre, ellentétben a wariuchival.

Üres háromszög

warikomi
Beugrás az ellenfél ikken-tobijába, vagy ikken-birakijába. A 34. ábrán a fekete 1-es warikomi és 3-as tsugi után feketének az a és b ponton miaija van.

wariuchi
Támadás az ellenfél perspektivikus területébe, moyo-jába, amikor mindkét irányban van hely a terjeszkedésre.
A 35. ábrán feketének az 1-es wariuchi után az a és b ponton miai-ja van.

34. ábra | 35. ábra

watari
Híd a tábla szélén. A 36. ábrán a fekete 1-es watari megmenti a háromszöggel jelölt fekete csoportot.

yose
Végjáték. Amikor már minden csoport biztonságban van, és csak kismértékű nyereségért, az ellenfél területének lecsökkentésére megy a játék.

36. ábra | 37. ábra

yose-ko
Egy vagy többlépcsős ko. Olyan ko, amelyben az egyik játékosnak egy vagy több előkészítő lépést kell még tennie ahhoz, hogy a ko-harc megnyerhető legyen. A 37. ábrán fehér leütheti a ko-t és ekkor fekete atarit kap. Ahogy az állás most kinéz, úgy fehérnek nincs atarija. Feketének a-ra kell lépnie, hogy a ko-t egyáltalán megnyerhesse. Ez a ko az ábrán itt yose-ko, azaz egy lépéses yose-ko.

yurumi-shicho
Laza létra. Olyan létra, amelyben az ellenfél kövei nem kerülnek atariba, de ennek ellenére minden lépés kényszerítő.
A 38. ábra a yurumi shicho klasszikus példája.

38. ábra

veicsi
A gó Kínában használatos elnevezése. Szokásos még a veiqi, illetve előfordul a vejcsi írásmód is.